**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 24.05.2023, ora 08.00 – 25.05.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 25.05.2023, ora 07.00**

**RÂURI**

Debitele au fost în creștere ca urmare a precipitațiilor căzute în interval și propagării pe râurile din bazinele hidrografice: Crasna, Barcău, Crișuri, Bega, Timiș, bazinele superioare ale Vișeului, Izei, Turului, Someșului, Lăpușului, Someșului Mic și unii afluenți ai Mureșului superior și inferior, în scădere pe cursurile superioare ale Bistriţei şi Prutului și relativ staționare pe celelalte râuri.

Scurgeri importante pe versanţi, torenţi, pâraie, viituri rapide pe râurile mici cu efecte de inundaţii locale și creșteri mai însemnate de niveluri și debite s-au înregistrat pe unele râuri din Maramureș, Crișana și din zonele de deal și munte, ca urmare a precipitațiilor căzute în interval sub formă de aversă, izolat mai însemnate cantitativ.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe cursurile superioare ale Vișeului și Bistriței și mai mici (sub 30% din normalele lunare) pe râurile din bazinele hidrografice: Crasna, Barcău, Bârlad, Jijia, bazinul superior al râului Vedea, cursurile Putnei, Rm. Sărat și pe unii afluenți ai Jiului, Oltului și Trotușului.

În interval au fost emise patru **ATENȚIONĂRI HIDROLOGICE** pentru fenomene imediate.

A fost în vigoare **ATENȚIONAREA HIDROLOGICĂ** nr.48 din 24.05.2023 până la ora 24:00.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare, exceptând cursurile inferioare ale râurilor: Someșul Mic, Crasna, Barcău, Crișuri, Mureș, Bega și Timiș, unde vor fi în creștere prin propagare.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale și creșteri mai însemnate de niveluri și debite pe unele râuri din Banat, Crișana și din zonele de deal și munte, ca urmare a precipitațiilor prognozate sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în țară (secțiunea Baziaș) în intervalul 24.05 – 25.05.2023 a fost staționar, având valoarea de 9300 m3/s, peste media multianuală a lunii mai (7250 m3/s).

În aval de Porțile de Fier debitele au fost în creștere.

Debitul la intrarea în țară (secțiunea Baziaș) va fi staționar (9300 m3/s).

În aval de Porțile de Fier debitele vor fi în creștere.

**2.** **Situația meteorologică în intervalul 24.05.2023, ora 09.00 – 25.05.2023, ora 06.00**

**ÎN ŢARĂ**

Vremea a fost în general instabilă, dar caldă în majoritatea zonelor, exceptând partea de vest-nord-vest a țării, unde valorile termice au scăzut față de ziua anterioară și s-au situat în jurul mediilor climatologice. În prima parte a zilei, au fost înnorări în regiunile vestice și nord-vestice, iar în rest cerul a fost variabil la senin, însă din orele amiezii local s-au dezvoltat nori convectivi în zonele montane și submontane și în sud-est, apoi în nord-vest, în centru și în sud. Au fost averse ce au avut și caracter torențial, însoțite de descărcări electrice și intensificări de scurtă durată ale vântului în Banat, Crișana și Maramureș, local în Transilvania, Oltenia și Dobrogea, pe suprafețe restrânse în Muntenia și cu totul izolat în Moldova. Izolat au fost căderi de grindină, confirmate din datele rețelei hidrologice pentru județul Vâlcea, iar la altitudini mari în Munții Bucegi s-a semnalat măzăriche. Cantitățile de apă au depășit pe alocuri 15...20 l/mp și pe spații mici 30...35 l/mp. În cursul nopții, au mai fost înnorări și pe arii restrânse ploi în general slabe și izolat oraje în centru, sud și în zona deluroasă din est. Stratul de zăpadă, în continuă diminuare, s-a menținut pe alocuri în zona montană foarte înaltă și măsura *-în platformele stațiilor meteorologice*- până la 140 cm în Munții Bucegi și 116 cm în Munții Făgăraș, la peste 2000 m. Temperaturile maxime s-au încadrat între 18 grade la Ocna Șugatag și 29 de grade la Calafat, Bechet, Adjud și București-Filaret; la ora 6 valorile termice erau cuprinse între 9 grade la Întorsura Buzăului și 19 grade la Sulina. La sfârșitul intervalului, cu totul izolat s-a format ceață în vestul și sud-estul teritoriului.

*Observație: de ieri dimineață de la ora 6 au fost în vigoare 13 mesaje de atenționare cod galben pentru fenomene meteorologice periculoase imediate, 4 emise de către SRPV Constanța, 4 de către SRPV Craiova, 2 la SRPV Cluj, 2 de către SRPV Sibiu, și 1 de către CNPM București pentru Muntenia*.

**LA BUCUREŞTI**

Vremea a fost predominant frumoasă și caldă, cu o maximă a temperaturii aerului de 28 de grade la Afumați și Băneasa și 29 de grade la Filaret (cu 4 grade peste media climatologică a datei). Cerul a fost variabil, iar vântul a suflat slab până la moderat. La ora 6 se înregistrau 11 grade la stația meteo Băneasa și 14 grade la Afumați și Filaret.

**3. Prognoza meteorologică în intervalul 25.05.2023, ora 09.00–26.05.2023, ora 09.00**

**ÎN ŢARĂ**

Vremea va fi caldă în majoritatea zonelor, dar și în general instabilă. Instabilitatea atmosferică se va manifesta mai ales după-amiaza și seara, prin înnorări temporar accentuate și intervale cu averse ce vor avea și caracter torențial, descărcări electrice, intensificări ale vântului (rafale în general de 50...70 km/h), vijelii și grindină, local la munte, în Transilvania, dealurile Crișanei și Banatului, în Oltenia, Muntenia, Dobrogea și sudul Moldovei și pe arii restrânse în rest. În intervale scurte de timp cantitățile de apă vor fi de 20...25 l/mp și izolat de peste 30...40 l/mp. Noaptea, aria ploilor se va restrânge, iar acestea se vor semnala pe alocuri, cu o probabilitate mai mare în centru, sud și est. Temperaturile maxime vor fi cuprinse între 21 și 29 de grade, iar cele minime între 7 și 17 grade, ușor mai scăzute în depresiunile intramontane. Dimineața și noaptea izolat va fi ceață îndeosebi în vest și centru.

**LA BUCUREŞTI**

Vremea va fi caldă. Cerul va fi variabil, cu unele înnorări mai ales după-amiaza, în orele serii și din nou spre sfârșitul nopții când vor fi ploi de scurtă durată, descărcări electrice și intensificări ale vântului cu viteze la rafală în general de 45...55 km/h. Temperatura maximă va fi de 27...28 de grade, iar cea minimă va fi de 13...15 grade.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Garda Forestieră Focșani*** informează despre producerea, în data de 23.05.2023, ora 13.00, unui incendiu care a afectat o suprafață de 0,5 km litieră într-un fond forestier de stat situat pe raza Ocolului Silvic Brăila, localitatea Titcov, județul Brăila. Incendiul a fost stins în aceeași zi, la ora 16.00, prin intervenția unui silvicultor, a doi polițiști și trei cetățeni. Cauza producerii: utilizarea focului deschis în scop de agrement.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA COMUNICARE